
Σχέδιο κειμένου συλλόγου διδασκόντων για την παράλληλη στήριξη
Δεν θα βάλουμε πλάτη στο αδίστακτο πετσόκομμα των παράλληλων στηρίξεων - Εδώ και τώρα νέα φάση προσλήψεων για κάλυψη όλων των πραγματικών κενών των σχολείων
ΥΠΑΙΘΑ και διοίκηση δεν ακολουθούν ούτε τη δική τους νομοθεσία! Δεν φτάνει που νομοθέτησαν ένας/μία εκπαιδευτικός παράλληλης σε κάθε τμήμα άσχετα με τον αριθμό διαγνώσεων, δεν έστειλαν ούτε αυτές/ούς. Το αποτέλεσμα εξοργιστικό. Ένας/μία εκπαιδευτικός παράλληλης μπορεί να καλείται να καλύψει 2 και 3 τμήματα που μέσα έχουν συνολικά ακόμα και 7 παιδιά! Αυτό δεν είναι απλώς απαράδεκτο, είναι η πλήρης απαξίωση παιδιών και εκπαιδευτικών! 
Απαιτούμε κάλυψη ΤΩΡΑ όλων των κενών, και ειδικά στην Π.Σ. οι προσλήψεις / τοποθετήσεις να γίνουν 1-1.
Σε κάθε περίπτωση, ο σύλλογος διδασκόντων δεν δύναται να κάνει μοίρασμα ωρών υποστήριξης σε μαθητές με διάγνωση πλήρους ωραρίου! Η ευθύνη ανήκει στο ΥΠΑΙΘΑ, στη Διοίκηση και στη ΔΙΠΕ. Καλούμε τους συλλόγους διδασκόντων να ζητούν να ενημερωθούν από την ΔΙΠΕ για το ποιους μαθητές με αναπηρία του σχολείου μας θα υποστηρίξουν οι συνάδελφοι αναπληρωτές εκπαιδευτικοί της παράλληλης στήριξης.
ΚΕΙΜΕΝΟ ΤΟΥ ΣΥΛΛΟΓΟΥ ΔΙΔΑΣΚΟΝΤΩΝ ΤΟΥ ……… ΔΗΜΟΤΙΚΟΥ ΣΧΟΛΕΙΟΥ/ΝΗΠΙΑΓΩΓΕΙΟΥ …………
Όπως ήδη γνωρίζετε, στο….. ΔΣ/Νηπιαγωγείο μας τα αιτήματα για παράλληλη στήριξη μέχρι σήμερα (…./9/2026), όπως έχουν ήδη διαβιβαστεί από το σχολείο μας προς την αρμόδια διοικητική αρχή είναι συνολικά ………Μετά τις προσλήψεις των αναπληρωτών στη σχολική μας μονάδα τοποθετήθηκαν …….. αναπληρωτές παράλληλης στήριξης. Είναι φανερό ότι ο αριθμός των εκπαιδευτικών παράλληλης στήριξης είναι μικρότερος του αριθμού των αιτημάτων που έχουν έγκριση.
Όπως προκύπτει από το έγγραφο με αρ. πρωτ. 93506/Δ3 και θέμα: «Διευκρινιστικές οδηγίες του Ν. 3699/2008  σχετικά με την παράλληλη στήριξη –συνεκπαίδευση», με αναφορά στην παρ. 9β του άρθρου 5 της ΥΑ 104627/ΓΔ5/ 20 (ΦΕΚ Β/10/8/2020) ορίζεται ότι: «Ειδικά για την ιεράρχηση των αναγκών της εξειδικευμένης εκπαιδευτικής υποστήριξης σε α) εκπαιδευτικούς και μέλη Ε.Β.Π. λαμβάνεται υπόψη σχετική εισήγηση από το οικείο Κέντρο Εκπαιδευτικής και Συμβουλευτικής Υποστήριξης (Κ.Ε.Σ.Υ.), β) σχολικούς νοσηλευτές δύναται να ζητείται η γνώμη του οικείου Περιφερειακού Υπηρεσιακού Συμβουλίου Ειδικού Εκπαιδευτικού Προσωπικού (Π.Υ.Σ.Ε.Ε.Π.). Οι σχετικές εισηγήσεις του ανωτέρω εδαφίου δύναται να έχουν αναζητηθεί ακόμη και πριν από τη διενέργεια της σχετικής πρόσληψης».
Με βάση την παραπάνω υπενθύμιση, όπως αναφέρεται και στο έγγραφο με  αρ. πρωτ. 93506/Δ3, αλλά και από το γεγονός ότι ο σύλλογος διδασκόντων δεν μπορεί να ιεραρχήσει τις γνωματεύσεις διεπιστημονικής ομάδας του ΚΕΔΑΣΥ (καθώς μια πιθανή ιεράρχηση ανάμεσα σε γνωματεύσεις δημόσιου επιστημονικού φορέα αφενός μεν δεν είναι εντός των αρμοδιοτήτων του, αφετέρου δε συνιστά διάκριση ανάμεσα σε  μαθητές/τριες με αναπηρία η/και ειδικές εκπαιδευτικές ανάγκες), παρακαλούμε να γίνουν από πλευράς σας όλα τα απαραίτητα βήματα για να υπηρετηθούν οι μορφωτικές ανάγκες των μαθητών/τριών με αναπηρία/ ή και ειδικές εκπαιδευτικές δυσκολίες του σχολείου μας.
Παρακαλούμε λοιπόν να μας ενημερώσετε ποιους/ες  μαθητές/τριες  με αναπηρία του ή/και ειδικές εκπαιδευτικές ανάγκες του σχολείου μας θα υποστηρίξουν οι συνάδελφοι αναπληρωτές εκπαιδευτικοί της παράλληλης στήριξης. 
